SK Úradný vestník Európskej únie L 295/205

NARIADENIE KOMISIE (EÚ) č. 1131/2011

z 11. novembra 2011,

ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o glykozidy steviolu

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 a článok 30 ods. 5,

keďže:

(1) V nariadení (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách, ako aj podmienky ich používania.

(2) Európsky úrad pre bezpečnosť potravín (ďalej len „úrad“) vyhodnotil bezpečnosť glykozidov steviolu, extrahovaných z listov rastliny Stevia rebaudiana Bertonia, ako sladidla a 10. marca 2010 vydal svoje stanovisko (2). Úrad stanovil prijateľný denný príjem (ADI – Acceptable Daily Intake) glykozidov steviolu, vyjadrený ako ekvivalenty steviolu, na 4 mg/kg telesnej hmotnosti/deň. Z konzervatívnych odhadov vystavenia glykozidom steviolu v prípade dospelých ako aj detí vyplýva, že pri navrhovanej maximálnej miere použitia existuje pravdepodobnosť prekročenia ADI.

(3) Vzhľadom na závery úradu predložili žiadatelia v septembri 2010 revidovaný návrh maximálnej miery použitia a požiadali úrad o jeho zváženie. V januári 2011 bolo zverejnené vyhlásenie týkajúce sa nového posúdenia vystavenia (3). Napriek revidovanej miere použitia bol záver veľmi podobný, síce že ako u dospelých tak aj u detí môže byť ADI prekročený v prípade vysokej miery konzumácie. Mieru celkového predpokladaného vystavenia glykozidom steviolu zvyšujú predovšetkým nealkoholické ochutené nápoje (nealkoholické nápoje).

(4) Vzhľadom na potrebu uvádzať na trh nové produkty so zníženou energetickou hodnotou by sa malo používanie glykozidov steviolu ako sladidla povoliť, a to na primeranej úrovni maximálneho použitia. Vzhľadom na potenciálny významný príspevok nealkoholických nápojov k príjmu glykozidov steviolu by sa malo stanoviť zníženie miery použitia v prípade ochutených nápojov v porovnaní s predchádzajúcimi navrhovanými hladinami použitia, ktoré posudzoval úrad.

(5) Komisia bude od výrobcov a používateľov glykozidov steviolu vyžadovať informácie o skutočnom používaní príslušnej prídavnej látky v potravinách po jej povolení. Komisia sprístupní tieto informácie členským štátom. V prípade potreby Komisia požiada úrad, aby vykonal nové, prepracované posúdenie vystavenia s prihliadnutím na skutočné používanie glykozidov steviolu v rozličných podkategóriách potravín a konzumáciu normálnych potravín v porovnaní s potravinami so zníženou energetickou hodnotou.

(6) Úrad vyjadril vo svojom stanovisku prijateľný denný príjem (ADI) glykozidov steviolu ako ekvivalenty steviolu. Vystavenie glykozidom steviolu prostredníctvom potravy bolo tiež vyjadrené ako ekvivalenty steviolu. Je preto vhodné vyjadrovať maximálne povolené hladiny tiež ako ekvivalenty steviolu. Maximálne hladiny glykozidov steviolu sú vyjadrené ako suma všetkých menovaných glykozidov steviolu uvedených v špecifikáciách a môže sa vyjadriť ako ekvivalenty steviolu použitím faktorov prepočtu uvedených v špecifikáciách.

(7) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Zmena a doplnenie nariadenia (ES) č. 1333/2008

Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.

Článok 2

Prechodné ustanovenie

Odchylne od článku 2 ods. 1 nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (4), sa položky v časti B a časti E prílohy II k nariadeniu (ES) č. 1333/2008 týkajúce sa glykozidov steviolu (E 960) uplatňujú od dátumu nadobudnutia účinnosti tohto nariadenia.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 11. novembra 2011 Za Komisiu predseda José Manuel BARROSO

(1) Ú. v. EÚ L 354, 31.12.2008, s. 16.

(2) Scientific Opinion of the Panel on Food Additives and Nutrient Sources added to food on the safety of steviol glycosides for the proposed uses as a food additive (Vedecké stanovisko Pracovnej skupiny pre prídavné látky v potravinách a zdroje živín pridávané do potravín k bezpečnosti glykozidov steviolu na účely navrhovaného používania ako potravinárskej prídavnej látky). The EFSA Journal (2010); 8(4):1537.

(3) Vyhlásenie EFSA: „Revised exposure assessment for steviol glycosides for the proposed uses as a food additive“ (Vyhlásenie týkajúce sa revidovanej miery vystavenia glykozidom steviolu pri navrhovaných použitiach ako prídavná látka v potravinách). The EFSA Journal (2011); 9(01):1972.

(4) Pozri stranu 1 tohto úradného vestníka.